《宝林寺二首》
宋代·宋日隆

年来试凋邑，如僧住破庵。
颇识众因果，宁忍事嗔贪。
晨飧虽不饱，夜梦却自安。
缅怀百里内，何异一室间。
痛癢举切身，恻怛失欢颜。
曾徵三异政，勿见两暑寒。
皇帝念闽壤，择帅田从班。
红旗已开阃，紫气且度关。
负弩拟郊迎，襥被出市阛。
瞻彼草木荣，觉此天地宽。
禾实吐离离，泉泻鸣潺潺。
一稔已可期，百忧顿能删。
群来乡士秀，共诉里胥奸。
飞走宁有据，乞取苦无端。
伤尔心肉剜，令我眉峰攒。
刑非所乐用，欲已良亦难。
五百决臀杖，雄卒捏手环。
于以宽民力，于以警吏顽。
亭午发丹阳，薄暮抵精蓝。
瓣香谒独觉，且过借一箪。
临风饱清供，穿云漫怀惭。
候骑未来报，主僧且盘桓。
桑下无三宿，挑包过别山。

作者简介：宋日隆（一二三五～？），字伯文，又字道大，眉州（今四川眉山）人。理宗宝祐四年（一二五六）进士，时年二十二。度宗咸淳五年（一二六九）知连江县（民国《连江县志》卷一二）。事见《宝祐四年登科录》卷二。今录诗二首。